ทองคำปิดร่วง 25 ดอลลาร์
สัญญาทองคำตลาดนิวยอร์กปิดร่วงลงอย่างหนัก25 ดอลลาร์ ที่ 1,575.9 ดอลลาร์/ออนซ์ จาก เงินดอลล์แข็ง,หุ้นพุ่งฉุด
3 เม.ย. 2556

สัญญาทองคำตลาดนิวยอร์กปิดร่วงลงอย่างหนัก25 ดอลลาร์ ที่ 1,575.9 ดอลลาร์/ออนซ์ จาก เงินดอลล์แข็ง,หุ้นพุ่งฉุด
สัญญาทองคำตลาด COMEX (Commodity Exchange) ส่งมอบเดือนเม.ย.ร่วงลง 25 ดอลลาร์ หรือ 1.56% ปิดที่ 1,575.9 ดอลลาร์/ออนซ์
สัญญาทองคำร่วงลงเนื่องจากสกุลเงินดอลลาร์สหรัฐแข็งค่าขึ้นเมื่อเทียบกับเงินเยน ก่อนที่การประชุมของธนาคารกลางญี่ปุ่น (บีโอเจ) จะมีขึ้นในวันพรุ่งนี้ โดยดัชนีดอลลาร์ซึ่งเป็นมาตรวัดเงินสกุลดอลลาร์ในตระกร้าเงินเมื่อเทียบกับสกุลอื่นๆ พุ่งขึ้นแตะระดับ 82.877 จุด เมื่อวานนี้ จากระดับของวันจันทร์ที่ 82.744 จุด
นอกจากนี้ การที่ตลาดหุ้นสหรัฐดีดตัวขึ้นยังได้กระตุ้นให้นักลงทุนเทขายทองคำและหันไปลงทุนในตลาดหุ้น โดยดัชนีดาวโจนส์พุ่งขึ้นกว่า 0.6% หลังจากกระทรวงพาณิชย์สหรัฐเปิดเผยว่า ยอดสั่งซื้อภาคโรงงานปรับตัวขึ้น 3.0% ในเดือนก.พ. หลังจากที่ลดลง 1% ในเดือนม.ค. นับเป็นการเพิ่มขึ้นสูงที่สุดในรอบ 5 เดือน
อย่างไรก็ตาม นายเกอร์ฮาร์ด ชูเบิร์ท ผู้อำนวยการฝ่ายโลหะมีค่าของธนาคารเอมิเรทส์ เอ็นบีดี กล่าวว่า แม้ว่าราคาทองปรับตัวลง แต่คาดว่าทองอาจจะกลับมาเป็นที่ต้องการอีกครั้ง หากไม่มีความคืบหน้าที่น่าพอใจในยูโรโซน
นายชูเบิร์ทตั้งข้อสังเกตว่าธนาคารกลางที่ใช้ทองคำในการสร้างความหลากหลายในการลงทุนที่นอกเหนือจากสกุลเงินนั้น กำลังเพิ่มขึ้นอย่างต่อเนื่อง ซึ่งจะเป็นปัจจัยหนุนต่อทองคำต่อไป สำนักข่าวซินหัวรายงาน